ગણપત શેઠના સાંકડા માથામાં છૂટાછવાયા જેટલા પણ વાળ હતા, એ બધા ચોવીસ કલાક ઊભા જ રહેતા. એમના કાન મસ્તકથી દૂર રહીને પૃથ્વીના ગુરુત્વાકર્ષણ બળની અસરને કારણે જ કદાચ જમીન તરફ નમેલા રહેતા અને કાનમાંથી નીકળેલા વાળના ગુચ્છા ખભાને સમાંતર રહેતા. એમનું આ આખું માથું ધડ પર ૬૦ અંશના ખૂણે નમેલું રહેતું અને પેટના મોટા ઘેરાવાના કારણે તેઓ થડા પર બેઠા હોય, ત્યારે મોટી ગાંસડી પર નાનું પોટલું પડેલું હોય એવું તમને લાગે. ઝમકુને ફદિયાના બદલે આ રૂના ઢગલા જેવા કૂણાકૂણા શેઠને ગૂંદવામાં કઈ વાંધાજનક લાગેલું નહિ. પરંતુ ગણપત શેઠ બિચારા કુળવાન અને ખાનદાન વાણિયા હતા, એટલે એમણે તો ઝમકુની કોઈ જ નોંધ લીધેલી નહિ.